**ΕΝΔΕΙΚΤΙΚΟΣ ΠΛΑΝΟ ΔΥΟ ΕΒΔΟΜΑΔΩΝ**

(κάθε εβδομαδιαίο πλάνο αποτελείται από δύο ενδεικτικές αλλά πλούσιες ημερήσιες δραστηριότητες οι οποίες μπορούν να αναδιαμορφωθούν)

**ΤΟ ΣΩΜΑ**

**1η ΕΒΔΟΜΑΔΑ:** ΣΚΕΛΕΤΟΣ – ΛΕΙΤΟΥΡΓΙΑ ΒΑΣΙΚΩΝ ΖΩΤΙΚΩΝ ΟΡΓΑΝΩΝ

**ΣΚΟΠΟΣ:** Να γνωρίσουν το ανθρώπινο σώμα και να κατανοήσουν τη λειτουργία του σκελετού, των βασικών ζωτικών οργάνων και της καρδιάς.

|  |  |  |  |  |  |
| --- | --- | --- | --- | --- | --- |
| **ΔΡΑΣΤ/ΤΕΣ** | **ΔΕΥΤΕΡΑ** | **ΤΡΙΤΗ** | **ΤΕΤΑΡΤΗ** | **ΠΕΜΠΤΗ** | **ΠΑΡΑΣΚΕΥΗ** |
| **1η** | ΑΝΙΧΝΕΥΣΗ ΠΡΟΤΕΡΩΝ ΓΝΩΣΕΩΝ & ΒΙΩΜΑΤΩΝ ΤΩΝ ΠΑΙΔΙΩΝ  Βήματα / στάδια:  1. **Ανιχνεύουμε τις ιδέες** των παιδιών για τα μέρη του σώματος και καταγράφουμε σε μια λίστα (χαρτόνι) τα **εσωτερικά και τα εξωτερικά όργανα** που γνωρίζουν τα παιδιά. Καταγραφή σε 2 στήλες ενός χαρτονιού.  **Ενδεικτικές ερωτήσεις:**  -από ποια μέρη αποτελείται το σώμα μας;  -τι έχουμε / τι υπάρχει μέσα στο σώμα μας;  -τι υπάρχει πάνω στο σώμα μας;  -πού υπάρχει αυτό; σε ποιο σημείο του σώματός μας βρίσκεται;  2**. Ανοιχτό φύλλο εργασίας** με ελεύθερη εικαστική αποτύπωση ενός ανθρώπινου σώματος. Τα παιδιά ζωγραφίζουν ένα ανθρώπινο σώμα με τα χαρακτηριστικά που θέλουν να του αποδώσουν σύμφωνα και με τις παραπάνω ιδέες τους. Έπειτα κάθε παιδί **παρουσιάζει και περιγράφει τη ζωγραφιά του στην ολομέλεια**. (*Αυτό το στάδιο μπορεί να αποτελέσει και ξεχωριστή δραστηριότητα στα πλαίσια του ημερήσιου προγράμματος*). | ΟΡΙΖΟΥΜΕ ΤΟ ΠΛΑΣΙΟ ΣΤΟ ΟΠΟΙΟ ΘΑ ΚΙΝΗΘΟΥΜΕ - ΑΠΟΦΑΣΙΖΟΥΜΕ  Βήματα / στάδια:  1. Ξεκινάμε τη μέρα μας αναφέροντας τι κάναμε χθες, με τι ασχοληθήκαμε, τι καταγράψαμε, τι δημιουργήσαμε και γιατί, κλπ  2. **Ρωτάμε** τα παιδιά τι άλλο μπορούμε / θέλουμε / θεωρούμε ότι είναι σημαντικό να μάθουμε για το σώμα μας.  3. **Ακούμε προσεκτικά τις ιδέες,** τις απόψεις και τα ενδιαφέροντα των παιδιών (σε αυτό το σημείο μπορούμε να κάνουμε και καταγραφή)  4. Προβληματίζουμε τα παιδιά με τι από όλα όσα ανέφεραν θα (ή θέλουν να) ασχοληθούμε(;) και με ποιο τρόπο (π.χ. **να μάθουμε για τον σκελετό / τα κόκαλα, να μάθουμε πως λειτουργεί** η καρδιά μας, να δούμε πως είναι μέσα το σώμα μας, να μάθουμε γιατί υπάρχουν κάποια όργανα στο σώμα μας κλπ & να ψάξουμε σε βιβλία ή/και στο διαδίκτυο, να ρωτήσουμε τους γονείς μας ή κάποιο γιατρό, να δούμε εικόνες κλπ).  5. **Συζητάμε, συναποφασίζουμε** και καταγράφουμε τις επιλογές μας (ή κυκλώνουμε / υπογραμμίζουμε κάποιες από αυτές που καταγράψαμε παραπάνω). Αυτή η συζήτηση γίνεται στα πλαίσια όχι μόνο των επιθυμιών και ενδιαφερόντων των παιδιών αλλά και του τι είναι εφικτό να γίνει (π.χ. επίσκεψη σε γιατρό). Μετά την καταγραφή μπορούμε να οπτικοποιήσουμε όσα επιθυμούμε να κάνουμε. | Ο ΣΚΕΛΕΤΟΣ ΜΑΣ  Βήματα / στάδια:  1. **Προβληματίζουμε** τα παιδιά με ερωτήσεις όπως πώς μπορούμε και στεκόμαστε οι άνθρωποι όρθιοι; Ακούμε τις απόψεις των παιδιών.  2. **Ανιχνεύουμε τις ιδέες** και τις γνώσεις τους για τα οστά και τον ανθρώπινο σκελετό. **Ενδεικτικές ερωτήσεις**:  -τι μας χρησιμεύουν τα κόκκαλα / τα οστά μας;  -πού αλλού έχουμε κόκκαλα; -αν δεν είχαμε, πώς θα ήμασταν;  -τι γνωρίζετε για τα κόκαλα μας; γιατί είναι σημαντικά;  3. Παροτρύνουμε τα παιδιά να ψηλαφίσουν το σώμα τους και να εντοπίσουν που έχουμε κόκαλα. Τα παιδιά πιάνουν, ψηλαφίζουν το χέρι τους, τα δάχτυλά τους, τα πόδια, τα γόνατα, το κεφάλι κλπ. Σε ζευγάρια ψηλαφούν ο ένας την πλάτη του άλλου.  Οι ενέργειες αυτές γίνονται μέσα από ερωτήσεις όπως  σε ποια μέρη του σώματος υπάρχουν τα κόκαλα; μπορούμε να τα πιάσουμε; έχουμε μόνο μπροστά κόκαλα; στην πλάτη μας υπάρχουν κόκαλα; όλα τα κόκαλα είναι ίδια; σε τι διαφέρουν; γιατί δεν είναι  ίδια; τι δουλειά κάνει το καθένα; Τα παιδιά κάνουν διαπιστώσεις για το κρανίο ότι προστατεύει τον εγκέφαλο, για τα πλευρά ότι προστατεύουν την καρδιά και τους πνεύμονες, για τα μακριά κόκαλα των ποδιών και την σπονδυλική στήλη ότι βοηθούν στη στήριξη του σώματος κλπ  4. Καταλήγουμε στα δικά μας συμπέρασμα σχετικά με τον ανθρώπινο σκελετό.  5. Τα παιδιά γίνονται ομάδες, τους δίνουμε ένα μοντέλο ανθρώπινου σκελετού και κόκαλα φτιαγμένα από χαρτόνι και τους ζητάμε να τον συναρμολογήσουν.  Δείχνουμε τα κόκαλα από χαρτόνι στα παιδιά και τα ρωτάμε: τι νομίζετε ότι είναι αυτά; πως μπορούμε να τα συναρμολογήσουμε για να φτιάξουμε τον σκελετό, που νομίζετε ότι βρίσκονται τα κόκαλα μέσα στο σώμα μας; πως ενώνονται / συνδέονται μεταξύ τους;  6. Τα παιδιά εργάζονται σε ομάδες και κάθε ομάδα παρουσιάζει στην ολομέλεια αυτό που έκανε και το εξηγεί. Γίνονται συγκρίσεις μεταξύ των ομάδων. | ΤΑ ΚΥΡΙΟΤΕΡΑ ΖΩΤΙΚΑ ΟΡΓΑΝΑ & Ο ΡΟΛΟΣ ΤΗΣ ΚΑΡΔΙΑΣ  Βήματα / στάδια:  1. Προβληματίζουμε τα παιδιά για το εσωτερικό του σώματός μας είτε με αφορμή τον σκελετό με τον οποίο ασχοληθήκαμε την προηγούμενη μέρα (τι άλλο υπάρχει μέσα στο σώμα μας;) είτε με αφορμή την καταγραφή των αναγκών/επιθυμιών για να μάθουμε τι υπάρχει στο σώμα μας (τι άλλο είχαμε γράψει ότι θέλουμε να μάθουμε για το σώμα μας;), είτε και με αφορμή την αρχική αποτύπωση του σώματος από τα παιδιά την πρώτη μέρα (πως είχαμε ζωγραφίσει το σώμα μας από μέσα;)  2. Ρωτάμε τα παιδιά πως μπορούμε να δούμε τα εσωτερικά μας όργανα; πώς μπορούμε να μάθουμε περισσότερα πράγματα για αυτά; Ακούμε τις ιδέες των παιδιών και αποφασίζουμε να αναζητήσουμε πληροφορίες στο διαδίκτυο.  3. Παρακολουθούμε βίντεο με το εσωτερικό του σώματός μας. Ανάλογα με το περιεχόμενο του βίντεο μπορούμε να χωριστούμε σε ομάδες για την συλλογή συγκεκριμένων στοιχείων: τα παιδιά χωρίζονται σε ομάδες, θέτουμε κάποια ερωτήματα, κάθε ομάδα έχει τα δικά της ερωτήματα και αναλαμβάνει να εστιάσει σε / να εντοπίσει στοιχεία του βίντεο που δίνουν απαντήσεις στα ερωτήματά της.  4. Τα παιδιά στις ομάδες τους συζητούν για όσα παρατήρησαν σχετικά με τα ερωτήματά τους και τα παρουσιάζουν στις υπόλοιπες ομάδες στην ολομέλεια.  5. Κάθε παιδί ζωγραφίζει σε ανοιχτό φύλλο εργασίας ένα ανθρώπινο σώμα με τα εσωτερικά όργανά του. Στη συνέχεια παρουσιάζουν τις ζωγραφιές τους και τις συγκρίνουν με αυτές που είχαν κάνει την πρώτη μέρα με βάση τις αρχικές τους ιδέες. Τα παιδιά εντοπίζουν διαφορές, παρατηρούν τι άλλο πρόσθεσαν ή ζωγράφισαν με διαφορετικό τρόπο και γιατί και καταλήγουν σε αυτά που έμαθαν σχετικά με τα εσωτερικά όργανα και το ρόλο τους στον ανθρώπινο οργανισμό. | ΑΝΑΚΕΦΑΛΑΙΩΣΗ – ΑΞΙΟΛΟΓΗΣΗ ΤΗΣ ΕΒΔΟΜΑΔΑΣ – ΕΙΣΑΓΩΓΗ ΣΕ ΝΕΑ ΔΙΕΡΕΥΝΗΣΗ  Βήματα / στάδια:  1. Συζητάμε για την αρχική καταγραφή της Δευτέρας σχετικά με το ανθρώπινο σώμα, τα εσωτερικά και εξωτερικά όργανα και συμπληρώνουμε όσα μάθαμε στην πορεία της εβδομάδας  2. Αναφερόμαστε σε αυτά που είχαμε αποφασίσει να διερευνήσουμε και τα οποία τα είχαμε καταγράψει και συζητάμε τι μάθαμε για αυτά και μέσα από ποια διαδικασία / ποιες δράσεις (π.χ. πως / με ποιο τρόπο μάθαμε για τον σκελετό και τα οστά; τι κάναμε; αν σας ρωτήσει κάποιος τι μάθατε και πως για το ανθρώπινο σώμα τι θα απαντήσετε;)  3. Ρωτάμε τα παιδιά για τονόημα – τη σημασία όλων όσων μάθαμε και κάναμε για το ανθρώπινο σώμα: για ποιο λόγο ασχοληθήκαμε με το ανθρώπινο σώμα; σε τι πιστεύετε ότι μας χρησιμεύουν όλα αυτά που μάθαμε; γιατί πρέπει να τα γνωρίζουμε; σε τι μας βοήθησε το βίντεο, η αφίσα, το παιχνίδι, οι εικόνες…;  4. Μετά από όσα αναφέρουν τα παιδιά τα ρωτάμε για τις εντυπώσεις τους, τις τυχόν δυσκολίες που αντιμετώπισαν και άλλες δράσεις που θα μπορούσαμε να είχαμε κάνει για το σώμα.  5.Προβληματίζουμε τα παιδιά για τις αλλαγές που συμβαίνουν στο σώμα μας: αν αλλάζει κάτι, τι και γιατί. Μετά από ανταλλαγή απόψεων παροτρύνουμε τα παιδιά να φέρουν την επόμενη εβδομάδα παλιές και τωρινές φωτογραφίες τους ή και φωτογραφίες των γονιών και των παππούδων τους. Αποφασίζουμε τι θα κάνουμε για να θυμόμαστε ότι πρέπει να φέρουμε τις φωτογραφίες. |
| **2η** | Τραγούδια - χοροί - παιχνίδια με το σώμα  όπως π.χ.  -Παντομίμα  -Χόκυ-πόκυ  -Χαρωπά τα δυο μου χέρια τα χτυπώ  -Καθρέφτης  Βήματα / στάδια:  1. **Ρωτάμε** τα παιδιά τι τραγούδια ή παιχνίδια γνωρίζουν για το σώμα. Ακούμε τις ιδέες και τις προτάσεις των παιδιών.  2. **Αποφασίζουμε ποια τραγούδια** θα τραγουδήσουμε ή/και θα χορέψουμε, συζητάμε για τις οδηγίες που πρέπει να ακολουθήσουμε και… τραγουδάμε, χορεύουμε, παίζουμε!  3. **Κάνουμε παραλλαγές σύμφωνα** με τις ιδέες των παιδιών. Προβληματίζουμε τα παιδιά π.χ. πώς μπορούμε να τραγουδήσουμε το χαρωπά τα δυο μου χέρια τα χτυπώ αλλιώς; Ποια άλλα μέρη του σώματος μπορούμε να αναφέρουμε στο παιχνίδι; Πώς θα χορέψουμε το χόκυ-πόκυ με άλλα μέρη του σώματος; κλπ  4. Ζητάμε από τα παιδιά να εκφράσουν **τις εντυπώσεις τους από τα τραγούδια / χορούς / παιχνίδια** και τα προβληματίζουμε τι μπορούμε να κάνουμε για να θυμόμαστε τις παραλλαγές που κάναμε και τους άρεσαν. Τα παιδιά εκφράζουν ιδέες και **προτείνουν λύσεις.** **Συναποφασίζουμε** και μπορούμε…  -**να καταγράψουμε τα λόγια του τραγουδιού** σε ένα χαρτόνι όπου τα παιδιά μπορούν να οπτικοποιήσουν τα διάφορα μέρη του σώματος ή  -**ηχογραφούμε το τραγούδι** μας ώστε να μπορέσουμε να το ξανακούσουμε και να ξαναπαίξουμε ή  - καταγράφουμε τις οδηγίες του παιχνιδιού ή του χορού. | Παιχνίδι «κυνηγοί των εικόνων με μέρη του σώματος» (παιχνίδι ακουστικής αναγνώρισης λεξιλογίου και αντιστοίχισης με εικόνες)  Βήματα / στάδια:  1. Έχουμε ετοιμάσει με χαρτί του μέτρου **το περίγραμμα** ενός μεγάλου σώματος, όπως στην εικόνα:  Το σώμα μου interactive worksheet  Σε ξεχωριστές καρτέλες έχουμε τα μέρη του σώματος που έχουν πει τα παιδιά από την προηγούμενη μέρα. Τα παιδιά κάθονται στη μοκέτα της παρεούλας γύρω από το ανθρώπινο σώμα. Οι εικόνες – καρτέλες με τα μέρη του σώματος είναι απλωμένες στα τραπεζάκια.  2. Επιλέγονται (με κλήρωση ή με σειρά) 1-2 παιδιά ως κυνηγοί. Τα παιδιά στο χαλί λένε μια λέξη, ένα μέρος του σώματος για να βρουν οι κυνηγοί την αντίστοιχη εικόνα από τα τραπέζια. Οι κυνηγοί ψάχνουν για την εικόνα στα τραπέζια. Όποιος τη βρει την πάει στην παρεούλα και τα παιδιά την τοποθετούν στη σωστή θέση, την αντιστοιχούν με το μέρος του σώματος που ταιριάζει (όπως παραπάνω στην εικόνα). Το παιχνίδι συνεχίζεται, τη θέση των κυνηγών παίρνουν άλλα παιδιά μέχρι να μπουν όλες οι καρτέλες με τα μέλη του σώματος στη θέση τους.  3. Στο τέλος τα παιδιά αξιολογούν τη διαδικασία και το αποτέλεσμα.  Το παραπάνω παιχνίδι μπορούν να το παίξουν τα παιδιά και σε ομάδες.  Επέκταση:  Για να δώσουμε μεγαλύτερη έμφαση στο λεξιλόγιο και σε δεξιότητες ανάγνωσης μπορούμε να ξαναπαίξουμε το παιχνίδι. Αυτή τη φορά κάτω από τις καρτέλες με τις εικόνες θα υπάρχει η αντίστοιχη λέξη π.χ. μάτια, στόμα κλπ. Σε ξεχωριστές καρτέλες θα υπάρχουν μόνο οι λέξεις. Τα παιδιά-κυνηγοί θα πρέπει να παρατηρούν την εικόνα με τη λέξη και να βρίσκουν την αντίστοιχη καρτέλα μόνο με τη λέξη σε μια προσπάθεια αναγνώρισης – ανάγνωσης όμοιων λέξεων.  Εναλλαγή:  Ως εναλλαγή του παραπάνω παιχνιδιού μπορούμε να παίξουμε ένα **memory game**: έχουμε διπλές τις παραπάνω κάρτες με τα μέρη του σώματος και τις τοποθετούμε ανάποδα στο πάτωμα. Τα παιδιά καλούνται να γυρίζουν ανά δύο τις κάρτες για να βρίσκουν τις όμοιες. | Παιχνίδι ντετέκτιβ:  μέσα από εποπτικό υλικό ανακαλύπτουμε πως είναι πραγματικά ο σκελετός μας  Βήματα / στάδια:  1. Με αφορμή την προηγούμενη δράση των παιδιών, θέτουμε τον εξής προβληματισμό: πώς ξέρουμε ότι τοποθετήσαμε σωστά τα κόκαλα; πώς θα το μάθουμε; τι θα μπορούσε να μας βοηθήσει;  2. Χρησιμοποιούμε εποπτικό υλικό όπως εικόνες με ανθρώπινο σκελετό και ονομασίες των οστών, ακτινογραφίες (χεριού, θώρακα κτλ), μοντέλο ανθρώπινου σκελετού με κόκαλα κ.α. Τα παιδιά στις ομάδες στις οποίες δούλεψαν παραπάνω μοιράζονται το εποπτικό υλικό (π.χ. μια ομάδα τις ακτινογραφίες, άλλη τις εικόνες και άλλη το μοντέλο) και γίνονται τώρα ντετέκτιβ: αναλαμβάνουν να συγκρίνουν αυτά που έφτιαξαν και να  διαπιστώνουν αν τοποθέτησαν σωστά τα κόκαλα από χαρτόνι στον ανθρώπινο  σκελετό επαληθεύοντας τις υποθέσεις τους.  4. Οι ομάδες παρουσιάζουν στην ολομέλεια τις διαπιστώσεις τους και ανακαλύπτουν τη δομή του ανθρώπινου σκελετού.  5. Με τη βοήθεια του μοντέλου και των εικόνων με τις ονομασίες των οστών δείχνουμε ένα κόκαλο στο μοντέλο (π.χ. κρανίο), το ονοματίζουμε, το εντοπίζουμε στο σώμα μας (ή το ένα παιδί εντοπίζει το σημείο του σώματος στο άλλο παιδί), μιλάμε για το σχήμα του και το μέγεθος του. Έτσι ονοματίζουμε τα κυριότερα κόκαλα του σκελετού μας.  Επέκταση:  Τα παιδιά σε ομάδες καλούνται να χωρίσουν τα κόκαλα σε κατηγορίες (πιθανός διαχωρισμός: μακριά, κοντά, πλατιά). Συζητάμε το κριτήριο που έθεσε κάθε ομάδα για να κάνει τον διαχωρισμό των οστών σε κατηγορίες. Καταλήγουμε σε διαπιστώσεις και συμπεράσματα. | Η καρδιά μας χτυπά και το αίμα βοηθά  Βήματα / στάδια:  1. Με αφορμή τον τρόπο με τον οποίο ζωγράφισαν τα παιδιά την καρδιά στο ανοιχτό φύλλο εργασίας της προηγούμενης δραστηριότητας συζητάμε με τα παιδιά για το σχήμα της καρδιάς, τον τρόπο λειτουργίας της και το ρόλο της στον οργανισμό μας.  Ενδεικτικά ερωτήματα:  -τι χρώμα έχει η καρδιά μας; -γιατί έχει αυτό το χρώμα; ή γιατί την ζωγραφίσατε κόκκινη;  -πού υπάρχει το αίμα στο σώμα μας;  -πώς κινείται το αίμα μέσα στο σώμα μας;  Τα παιδιά εκφράζουν τις απόψεις τους – σύμφωνα και με το βίντεο που παρατήρησαν.  2. Δείχνουμε στα παιδιά μια αφίσα που απεικονίζει το ανθρώπινο σώμα με την καρδιά και το κυκλοφοριακό σύστημα (φλέβες – αρτηρίες). Τα παιδιά παρατηρούν, περιγράφουν, εκφράζουν απόψεις και καταλήγουν σε διαπιστώσεις.  3. Συζητάμε με τα παιδιά για δράσεις που μπορούμε να κάνουμε σχετικά με την καρδιά. Στην ολομέλεια προτείνουμε ιδέες θέτοντας διάφορα ερωτήματα όπως για παράδειγμα πως μπορούμε να καταγράψουμε τους χτύπους της καρδιάς μας; είναι πάντα ίδιοι; γιατί; πως μπορούμε να δείξουμε τον τρόπο που κυκλοφορεί το αίμα μέσα μας; κλπ.  4. Τα παιδιά αποφασίζουν σε ομάδες ή όλα μαζί να κάνουν δράσεις όπως:  α) να προσπαθήσουν με διάφορους τρόπους και μέσα να ακούσουν τον ήχο της καρδιάς τους όταν βρίσκονται σε ήρεμη κατάσταση και μετά από έντονη δραστηριότητα, να καταγράψουν σε χαρτί τον ήχο της καρδιάς τους σε ήρεμη κατάσταση και μετά από έντονη δραστηριότητα  β) να σχηματίσουν ή να ζωγραφίσουν σε ένα μεγάλο ανθρώπινο περίγραμμα το κυκλοφοριακό σύστημα χρησιμοποιώντας διάφορα υλικά (νήματα, κορδέλες, καλαμάκια κ.α.)  5. Τα παιδιά παρουσιάζουν τα έργα τους ή τα αποτελέσματα των δράσεων τους και αξιολογούν την εργασία τους και τη διαδικασία που ακολούθησαν. | Το ανθρώπινο σώμα ως μέσο έκφρασης και επικοινωνίας  Βήματα / στάδια:  1. Συζητάμε με τα παιδιά για τον τρόπο με τον οποίο μπορούμε να εκφραστούμε με το σώμα μας και να επικοινωνήσουμε.  2. Παίζουμε παιχνίδια παντομίμας παίρνοντας διάφορες εκφράσεις ή κάνοντας κινήσεις προκειμένου οι άλλοι να μαντέψουν αυτό που προσπαθούμε να δείξουμε με το σώμα μας.  3. Παίζουμε το παιχνίδι «αγαλματάκια» για να εξερευνήσουμε τη στάση και την ακινησία του σώματος (κινούμαστε στο χώρο και ξαφνικά σταματάμε παίρνοντας διάφορες πόζες). 4. Κάνουμε διάφορα κινητικά παιχνίδια: κινούμαστε στο χώρο και όταν σταματήσουμε ανοίγουμε διάπλατα τα χέρια και τα πόδια μας για να αντιληφθούμε την έκταση του σώματός μας. Χοροπηδάμε, περπατάμε και χαλαρώνουμε…  5. Ξαπλώνουμε στο πάτωμα και κλείνουμε τα μάτια μας για να δούμε πως αντιλαμβάνεται το σώμα μας το περιβάλλον: τι ακούμε; τι μυρίζουμε; Βάζουμε τα χέρια μας στην κοιλιά και παρατηρούμε τον τρόπο που αναπνέουμε. Προσπαθούμε για λίγο να κρατήσουμε την ανάσα μας.  6. Σηκωνόμαστε και κοιτάμε το χώρο γύρω μας, παρατηρούμε τους συμμαθητές μας, τους χαιρετάμε με διάφορους τρόπους, τους αγγίζουμε στο χέρι, στην πλάτη, στον ώμο….  7. Παρατηρούμε γλυπτά ή/και πίνακες ζωγραφικής για το ανθρώπινο σώμα (π.χ. Edgar Dega: Prima Ballerina, Henri Matisse: The Dance II, φιγούρες του Keith Haring, τον πίνακα ζωγραφικής του Φερνάντ Λεζέρ, όπου απεικονίζονται ανθρώπινα σώματα σε διάφορα χρώματα, αρχαιολογικά αγάλματα).  8. Προσπαθούμε να καταλάβουμε τι εκφράζουν, μιμούμαστε τις στάσεις και τις κινήσεις τους, αναπαριστούμε τους πίνακες με τα σώματά μας, δημιουργούμε αντίστοιχα γλυπτά με αλουμινόχαρτο ή σύρματα πίπας ή πλαστελίνη. |

Επιπλέον δραστηριότητες για τον σκελετό:

- **Τα κόκαλα είναι ζωντανά & μεγαλώνουν** - Ατυχήματα & Προστασία - Υγιή κόκαλα: α) τα κόκαλα μεγαλώνουν; έχουν το ίδιο μέγεθος τα κόκαλα σας με τα κόκαλα των γονιών σας; πώς μπορούμε να το μάθουμε; γιατί συμβαίνει αυτό; β) τι μπορεί να συμβεί αν πέσουμε και χτυπήσουμε ένα κόκαλο μας; τι συμβαίνει όταν ένα κόκαλο σπάσει; πώς ο γιατρός καταλαβαίνει ότι ένα κόκαλο είναι σπασμένο; - Παρατηρούμε ένα βίντεο όπου μπορούμε να δούμε τι συμβαίνει στο σώμα μας όταν σπάσουμε ένα κόκαλο.

- **Και τα ζώα έχουν κόκαλα: τα παιδιά γίνονται αρχαιολόγοι.** Ψάχνουν μέσα στην άμμο και ανακαλύπτουν κόκαλα ζώων από χαρτόνι («τι νομίζετε ότι είναι αυτά που βρήκατε;» «τώρα, όπως οι αρχαιολόγοι, πρέπει να ενώσετε τα κομμάτια για να δείτε τι θα σχηματιστεί»). Τα παιδιά συναρμολογούν τα κομμάτια και κάνουν υποθέσεις για το ποιο είναι το ζώο που ανακάλυψαν. Οι ομάδες συγκρίνουν τα αποτελέσματα τους, κάνουν υποθέσεις για το ποιο ζώο είναι και καταλήγουν σε συμπεράσματα.

**- Παιχνίδι συναρμολόγησης ανθρώπινου** σκελετού στην Kidepedia.

Επιπλέον δραστηριότητες για το ανθρώπινο σώμα:

- Το πεπτικό μας σύστημα – **το ταξίδι της τροφής**.

-Το αναπνευστικό – **οι πνεύμονες**: ποια είναι η λειτουργία τους; **Παιχνίδια με την αναπνοή.**

Επιπλέον διαθεματικές δραστηριότητες για το ανθρώπινο σώμα:

- Μετράμε τα μέλη του σώματος, αναγνωρίζουμε τους αριθμούς και τους καταγράφουμε. Μαθαίνουμε την έννοια του ζευγαριού και της συμμετρίας και πραγματοποιούμε σχετικά μαθηματικά παιχνίδια.

- Παίζουμε παιχνίδια με αριθμούς και τελείες σε χάρτινες πατούσες και παλάμες (π.χ. παιχνίδι «μπουγάδα»).

- **Παρατηρούμε πίνακες ζωγραφικής** εστιάζοντας στον τρόπο που αναπαριστούν τα πρόσωπα και τα σώματα κάποιοι μεγάλοι καλλιτέχνες π.χ. Πικάσο.

- **Κουίζ και αινίγματα** για το ανθρώπινο σώμα και τα μέρη του.

Προεκτάσεις:

- Φροντίζω το σώμα μου: καθαριότητα – γυμναστική – υγιεινή διατροφή – στοματική υγιεινή – πρόληψη (ασθένειες, εξετάσεις, γιατροί, ειδικότητες, φάρμακα)

- Το σώμα μου μου ανήκει: προστασία – ασφάλεια.

- Συναισθηματική αγωγή – συναισθήματα – διαχείριση.

- Ατυχήματα – προφυλάξεις: φτιάχνουμε το κουτί των πρώτων βοηθειών του σχολείου.

**2η ΕΒΔΟΜΑΔΑ:** ΣΤΑΔΙΑ ΑΝΑΠΤΥΞΗΣ - ΜΕΡΗ ΤΟΥ ΣΩΜΑΤΟΣ - ΑΙΣΘΗΣΕΙΣ

**ΣΚΟΠΟΣ:** Να αντιληφθούν τις αλλαγές στο σώμα με το πέρασμα των χρόνων & την χρησιμότητα των μερών του σώματος και των αισθήσεων στην επικοινωνία και επαφή με το εξωτερικό περιβάλλον

|  |  |  |  |  |  |
| --- | --- | --- | --- | --- | --- |
| **ΔΡΑΣΤ/ΤΕΣ** | **ΔΕΥΤΕΡΑ** | **ΤΡΙΤΗ** | **ΤΕΤΑΡΤΗ** | **ΠΕΜΠΤΗ** | **ΠΑΡΑΣΚΕΥΗ** |
| **1η** | ΑΝΙΧΝΕΥΣΗ ΠΡΟΤΕΡΩΝ ΓΝΩΣΕΩΝ & ΒΙΩΜΑΤΩΝ ΤΩΝ ΠΑΙΔΙΩΝ ΓΙΑ ΤΟΝ ΤΡΟΠΟ ΑΝΑΠΤΥΞΗΣ ΤΟΥ ΑΝΘΡΩΠΙΝΟΥ ΣΩΜΑΤΟΣ  ΠΡΟΒΟΛΗ ΒΙΝΤΕΟ  Βήματα / στάδια:  1. Τα παιδιά φέρνουν στο νηπιαγωγείο φωτογραφίες τους απ’ όταν ήταν μωρά καθώς και φωτογραφίες των γονιών και των παππούδων τους (σ’υσυνέχεια από την προηγούμενη εβδομάδα)  2. Κάθε παιδί μας παρουσιάζει τις φωτογραφίες που έφερε.  3. Τοποθετούμε όλες τις φωτογραφίες στον πίνακα και συζητάμε για τις αλλαγές που γίνονται στο σώμα μας με το πέρασμα των χρόνων.  Ενδεικτικές ερωτήσεις:  -τι παρατηρείτε στο σώμα σας από τότε που ήσασταν μωρά ως τώρα;  -τι παρατηρείτε στα σώματα των γονιών σας και των παππούδων σας;  -γιατί συμβαίνουν αυτές οι αλλαγές; σε τι οφείλονται;  -τι δεν μπορούσατε να κάνετε όταν ήσασταν μωρά αλλά τώρα μπορείτε; γιατί συμβαίνει αυτό τώρα;  -τι θα αλλάξει στο σώμα μας καθώς μεγαλώνετε; πώς το ξέρετε;  -τι συμβαίνει στο σώμα ενός ανθρώπου που γερνάει; γιατί;  4. Προβληματίζουμε τα παιδιά με ποιο τρόπο θα μάθουμε περισσότερα πράγματα για την ανάπτυξη του σώματός μας και τις αλλαγές του με τον χρόνο  5. Αναζητούμε πληροφορίες στο διαδίκτυο και παρακολουθούμε σχετικό βίντεο. Τα παιδιά σε ομάδες και σε ρόλο ντετέκτιβ αναλαμβάνουν να εντοπίσουν τις αλλαγές και τα αίτια των αλλαγών στο ανθρώπινο σώμα σε διάφορα στάδια ανάπτυξης (π.χ. βρέφος – νήπιο, νήπιο – έφηβος, έφηβος – ενήλικας, ενήλικας – μεσήλικας, μεσήλικας – ηλικιωμένος)  6. Κάθε ζευγάρι ή ομάδα παρουσιάζει τα αποτελέσματα από την παρατήρηση του βίντεο και γίνεται συζήτηση και ανταλλαγή απόψεων.  7. Τα παιδιά σε ζευγάρια ή ομάδες των 4 επιλέγουν 1-2 φωτογραφίες από το σύνολο των φωτογραφιών των παιδιών και συνεργάζονται για να δημιουργήσουν μια δική τους ιστορία πραγματική ή φανταστική την οποία παρουσιάζουν στα υπόλοιπα παιδιά. | ΟΡΙΖΟΥΜΕ ΤΟ ΠΛΑΣΙΟ ΣΤΟ ΟΠΟΙΟ ΘΑ ΚΙΝΗΘΟΥΜΕ – ΕΤΟΙΜΑΖΟΜΑΣΤΕ ΝΑ ΑΝΑΚΑΛΥΨΟΥΜΕ ΤΟ ΔΑΣΟΣ ΜΕΣΑ ΑΠΟ ΤΙΣ ΑΙΣΘΗΣΕΙΣ ΜΑΣ  Βήματα / στάδια:  1. Με αφορμή την χθεσινή αποτύπωση από τα παιδιά των δυνατοτήτων που τους προσφέρει το σώμα τους επικεντρωνόμαστε στα όργανα του σώματός μας που σχετίζονται με τις αισθήσεις μας. Συγκεκριμένα παρατηρούμε μια εικόνα από χαρτόνι που παρουσιάζει το περίγραμμα ενός ανθρώπου. Ρωτάμε τα παιδιά τι του λείπει;  2. Τα παιδιά εντοπίζουν τι λείπει και ζωγραφίζουμε τα μάτια, τη μύτη, το στόμα, τα αυτιά και τα χέρια.  3. Θέτουμε ερωτήματα όπως π.χ. είναι τόσο χρήσιμα τα συγκεκριμένα όργανα και αν ναι σε τι; τι κάνουμε με αυτά; σε τι μας βοηθάνε; αν δεν είχαμε κάποιο από αυτά τι θα συνέβαινε; εσάς σε τι σας βοηθούν αυτά τα όργανα; τι κάνετε με αυτά; Ακούμε τις απαντήσεις των παιδιών και ανταλλάζουμε απόψεις.  4. Με βάση τα παραπάνω οδηγούμαστε σε ένα λειτουργικό ορισμό για τις αισθήσεις: τι είναι; πως συνδέονται με τα αντίστοιχα όργανα, τι κάνουμε με αυτές (π.χ. μύτη – όσφρηση – μυρίζω)  5. Παρακινούμε τα παιδιά να ξεκινήσουμε να κάνουμε μια εκδρομή στο δάσος και να το ανακαλύψουμε μέσα από τις αισθήσεις μας. Ρωτάμε τα παιδιά τι σημαίνει αυτό; Τι θα κάνουμε; Πώς θα χρησιμοποιήσουμε τις αισθήσεις μας; Συζητάμε και καταλήγουμε ότι στη διαδρομή θα αντιμετωπίσουμε πολλές προκλήσεις και πρέπει να αξιοποιήσουμε τις αισθήσεις μας για να τις ξεπεράσουμε.  6. Προτού ξεκινήσουμε ρωτάμε τα παιδιά τι μπορούμε να δούμε, να πιάσουμε, να ακούσουμε, να μυρίσουμε και να γευτούμε στο δάσος. Ακούμε τις απόψεις των παιδιών και τις καταγράφουμε. | Ένα χωριό γεμάτο μυρωδιές.  Βήματα / στάδια:  1. Ξεκινάμε τη μέρα μας αναφερόμενοι σε ότι κάναμε εχθές, πού πήγαμε, τι εξερευνήσαμε στο δάσος, ποια αίσθηση χρησιμοποιήσαμε, τι ακούσαμε κλπ.  2. Παρουσιάζουμε στα παιδιά ένα χάρτη του δάσους στο οποίο υπάρχει ένα παράξενο μικροσκοπικό χωριό με πολύχρωμα μικρά σπιτάκια. Κάθε σπιτάκι έχει τη δική του μυρωδιά. Για να το επισκεφτούμε πρέπει να ανακαλύψουμε τη μυρωδιά κάθε σπιτιού. Ρωτάμε τα παιδιά: με ποιο τρόπο καταλαβαίνουμε πώς μυρίζει κάτι; με ποιο όργανο μυρίζουμε; πώς λέγεται αυτή η αίσθηση; σε τι μας είναι χρήσιμη;  3. Ξεκινάμε για το δάσος ακολουθώντας τον χάρτη μας. Καταλήγουμε σε ένα σημείο (της τάξης) όπου έχουμε τοποθετήσει μια ή περισσότερες μακέτα/τες με μικρά χρωματιστά σπιτάκια. Κάθε σπιτάκι είναι φτιαγμένο από χαρτόνι και έχει αποσπώμενη σκεπή με ανοιχτή καμινάδα. Μέσα σε κάθε σπιτάκι υπάρχουν κάποια αρωματικά υλικά όπως βότανα μπαχαρικά, ξύδι, εσπεριδοειδή κ.α.  4. Τα παιδιά μυρίζουν από την καμινάδα του κάθε σπιτιού και προσπαθούν να καταλάβουν τι υπάρχει μέσα στο κάθε σπίτι. Τα παιδιά μπορεί να είναι χωρισμένα σε ομάδες και κάθε ομάδα να αναλάβει να μυρίσει τα σπιτάκια με τρία χρώματα (π.χ. η πρώτη ομάδα τα μπλε, τα πράσινα και τα κίτρινα σπίτια, η δεύτερη ομάδα τα σπιτάκια με διαφορετικά χρώματα όπως πορτοκαλί, καφέ και μωβ κ.ο.κ.). Σε κάθε ομάδα δίνουμε μια λίστα με χρωματιστά σπιτάκια έτσι ώστε να τσεκάρουν τα χρώματα των σπιτιών που μυρίζουν και να προσπαθήσουν να οπτικοποιήσουν τις μυρωδιές σε καθένα από αυτά.  5. Αφού τα παιδιά μυρίσουν τα σπιτάκια, η κάθε ομάδα προσπαθεί να μαντέψει τι είχε το κάθε σπιτάκι, να τσεκάρει τη λίστα της και καταγράψει το αποτέλεσμα.  6. Όλες οι ομάδες παρουσιάζουν τα αποτελέσματά τους, αναφέρουν τι μύρισαν, ποιες μυρωδιές αναγνώρισαν, πόσο οικείες τους ήταν και από πού κλπ. Μετά σηκώνουμε την σκεπή από το κάθε σπιτάκι για να δούμε τι υπάρχει μέσα και να επιβεβαιώσουμε ή όχι τις υποθέσεις μας.  7. Στο τέλος αξιολογούμε όλη τη δράση μας και λέμε τις προτιμήσεις μας για κάποιες μυρωδιές (ποιες μας αρέσουν και ποιες όχι) | Αγγίζω τους θησαυρούς του δάσους  Βήματα / στάδια:  1. Αναφερόμαστε στους τρόπους που εξερευνήσαμε μέχρι τώρα το δάσος μέσα από την ακοή, την όσφρηση και τη γεύση.  2. Παροτρύνουμε τα παιδιά να ξαναπάμε στο δάσος και να το εξερευνήσουμε με τα χέρια μας. Τι μπορούμε άραγε να πιάσουμε, να αγγίξουμε εκεί(;) Τα παιδιά κάνουν υποθέσεις και ανταλλάζουμε απόψεις.  3. Ξεκινάμε για το δάσος. Στο χώρο έχουμε σκορπίσει διάφορα σχετικά υλικά όπως φύλλα, κλαδάκια, κομμάτι φλοιού κορμού δέντρου, μικρές πέτρες και διάφορα σκουπίδια όπως σακούλες, κομμάτι ύφασμα, αλουμινένιο κουτάκι, χαρτί κ.α.  4. Κατά την βόλτα μας μαζεύουμε αυτά που βρίσκουμε, τα πιάνουμε στα χέρια μας (κάθε παιδί από ένα αν είναι δυνατό) και τα μεταφέρουμε στην παρεούλα. Εκεί τα παιδιά περιεργάζονται αυτά που κρατάνε, τα αναγνωρίζουν και τα περιγράφουν. Ρωτάμε τα παιδιά αν θα κρατούσαν το συγκεκριμένο υλικό χωρίς να το βλέπουν θα μπορούσαν να καταλάβουν τι είναι; πώς θα γινόταν αυτό; τι θα τους βοηθούσε να καταλάβουν για τι πρόκειται; Τα παιδιά λένε τις απόψεις τους. Στη συνέχεια ανταλλάζουν τα υλικά μεταξύ τους και συζητάμε για τις ομοιότητες ή/και διαφορές με τα προηγούμενα που κρατούσαν (υφή, βάρος - μέγεθος, σχήμα κλπ).  5. Αναγνωρίζουν τις υφές των υλικών π.χ. μαλακό, σκληρό, λείο, τραχύ κλπ, το σχήμα, το βάρος ή/και το μέγεθος. Παρακινούμε τα παιδιά να βρουν αντίστοιχα υλικά με την ανάλογη υφή στην τάξη.  6. Παίζουμε ένα παιχνίδι: τοποθετούμε τα υλικά που συλλέξαμε και κάποια από την τάξη σε ένα κουτί. Το κουτί αυτό έχει δύο ανοίγματα απ’ όπου τα παιδιά μπορούν να βάζουν τα χέρια τους για να ψηλαφήσουν ένα υλικό / αντικείμενο και να το αναγνωρίσουν. Τα παιδιά αναφέρουν τι ψηλαφούν και πως / με ποιο τρόπο κατάλαβαν τι είναι. Το παιδί βγάζει το υλικό / αντικείμενο από το κουτί για να επιβεβαιώσει / επαληθεύσει την υπόθεσή του.  7. Αξιολογούμε όλη την παραπάνω δραστηριότητα καταλήγοντας στη σημασία της αίσθησης της αφής και την χρησιμότητά της. | ΑΝΑΚΕΦΑΛΑΙΩΣΗ – ΑΞΙΟΛΟΓΗΣΗ ΤΗΣ ΕΒΔΟΜΑΔΑΣ  Βήματα / στάδια:  1. Ρωτάμε τα παιδιά τι κάναμε όλη την εβδομάδα, με ποιο τρόπο εξερευνήσαμε το δάσος, τι είχαμε καταγράψει ότι θα ακούγαμε, μυρίζαμε, γευόμασταν στο φανταστικό ταξίδι μας και τελικά τι ανακαλύψαμε μέσα από τις αισθήσεις μας.  2. Προβληματίζουμε τα παιδιά για τον τρόπο που μπορούμε να πούμε ή/και να καταγράψουμε όσα ανακαλύψαμε μέσα από κάθε αίσθηση και συναποφασίζουμε.  3. Φτιάχνουμε το χαρτόνι των αισθήσεων. Σε πέντε χωρισμένες ενότητες σχεδιάζουμε το κάθε μέρος της κάθε αίσθησης.  Και έπειτα τα παιδιά στην κάθε μια αίσθηση ζωγραφίζουν ότι θέλουν σχετικά με όσα κάναμε.  4. ‘Η/και φτιάχνουμε το ζάρι των αισθήσεων στο οποίο αποφασίζουμε τι θα βάλουμε στις πλευρές του (π.χ. τα όργανα των 5 αισθήσεων και στην έκτη πλευρά όλες τις αισθήσεις – σε εικόνες ή τις ζωγραφίζουν τα παιδιά) και ορίζουμε τους κανόνες και τις οδηγίες που θα ακολουθήσουμε παίζοντας με το ζάρι (π.χ. τι θα αναφέρουμε σε κάθε αίσθηση).  5. Κάνουμε μια συνολική αξιολόγηση για τις εντυπώσεις των παιδιών, τις δράσεις τους και τις γνώσεις που άντλησαν. |
| 2η | Με το σώμα μου μπορώ…  Βήματα / στάδια:  1. Ρωτάμε τα παιδιά τι μπορούν να κάνουν με το σώμα τους και τα μέρη του σώματός τους. Ζητάμε να σκεφτούν όσο περισσότερες κινήσεις και ενέργειες μπορούν.  2. Τα παιδιά συμπληρώνουν ένα ανοιχτό φύλλο εργασίας σχετικά με τον τρόπο που μπορούν να χρησιμοποιήσουν το σώμα τους για να κάνουν κάτι.  3. Κάθε παιδί παρουσιάζει στην ολομέλεια τη ζωγραφιά του και εξηγεί (π.χ. μπορώ να… χοροπηδώ, χορεύω, ξαπλώνω, κοιτάζω τον ουρανό, κάνω κούνια, κάνω ποδήλατο, τρώω, παίζω, γυμνάζομαι κ.α.) | Τι ακούμε στο δάσος;  Βήματα / στάδια:  1. Ξεκινάμε για την εκδρομή μας στο δάσος. Αποφασίζουμε σήμερα να το εξερευνήσουμε Περπατάμε στην τάξη προσποιούμενοι ότι βαδίζουμε σε ένα μονοπάτι στο δάσος.  2. Ρωτάμε τα παιδιά τι ακούν καθώς περπατάμε στο δάσος (θρόισμα φύλλων, ζώα, πουλιά, άνεμο). Τα παιδιά αναφέρουν διάφορους ήχους που μπορεί να ακούγονται στο δάσος και τους μιμούνται.  3. Στη συνέχεια βάζουμε εμείς κάποιους ήχους από το κινητό ή τον ηλεκτρονικό υπολογιστή και τα παιδιά τους αναγνωρίζουν π.χ. ντουφεκιές, κουκουβάγια, βήματα, γέλια. Συζητάμε για κάθε ένα από αυτά π.χ. τι είναι αυτό που ακούγεται; τι μπορεί να συμβαίνει; πως το καταλάβατε ότι είναι αυτό; ποιος κάνει αυτό τον ήχο; γιατί;  4. Συνεχίζουμε την πορεία μας και ρωτάμε τα παιδιά πώς θα καταλάβουμε αν έπιασε φωτιά το δάσος; αν έρχεται καταιγίδα… τι θα ακούσουμε; Τα παιδιά αναφέρονται σε φωνές ανθρώπων, σειρήνες πυροσβεστικής κ.α.  5. Βγαίνουμε από το δάσος και επιστέφουμε στην τάξη. Συζητάμε για όσα ακούσαμε. 6. Βάζουμε πάλι διάφορους ήχους από αυτούς που ακούσαμε στο δάσος αλλά και άλλους άσχετους (π.χ. κύματα, τρένο κ.α.) τους αναγνωρίζουμε και τους ξεχωρίζουμε: ποιοι ταιριάζουν με το δάσος και ποιοι όχι.  7. Παρατηρούμε τι είχαμε καταγράψει για όσα πιστεύαμε ότι θα ακούσουμε στο δάσος, επιβεβαιώνουμε αν τα ακούσαμε και προσθέτουμε όσους παραπάνω ήχους ακούσαμε.  8. Τα παιδιά χωρίζονται σε ομάδες. Κάθε ομάδα παίρνει μια λίστα με διάφορες εικόνες. Ξαναβάζουμε ήχους να ακούσουν τα παιδιά και η κάθε ομάδα τσεκάρει μόνο δίπλα στην εικόνα που άκουσε τον αντίστοιχο ήχο. Οι ομάδες παρουσιάζουν τα αποτελέσματα των καταγραφών τους.  Επέκταση – παραλλαγή:  -Τα παιδιά χρησιμοποιούν κρουστά όργανα, τη φωνή τους ή/και το σώμα τους για να αποδώσουν τους παραπάνω ήχους του δάσους.  -Αφηγούμαστε την παραπάνω διαδρομή που κάναμε στο δάσος και τα παιδιά συνοδεύουν με τη φωνή τους, με ήχους από κινήσεις μελών του σώματός τους ή/και με κρουστά όργανα τους ήχους. Ηχογραφούμε την αφήγηση και την ξανακούμε ανταλλάσσοντας απόψεις και εντυπώσεις ή/και καταγράφοντας τον αριθμό των ήχων που ακούσαμε συνολικά αλλά και επιμέρους, πόσους ήχους καταγράψαμε από κρουστά, πόσους από φωνές και πόσους από το σώμα μας (μαθηματικά) | Πικ – νικ στο δάσος  Βήματα / στάδια:  1. Ρωτάμε τα παιδιά πως καταλάβαμε τι περιέχουν τα σπιτάκια του μικροσκοπικού χωριού που επισκεφτήκαμε στην προηγούμενη δραστηριότητα. Τα παιδιά αναφέρουν την όσφρηση.  2. Προβληματίζουμε τα παιδιά θέτοντας την ερώτηση: αν τρώγατε κάτι χωρίς να το βλέπετε (όπως με τη μυρωδιά) θα καταλαβαίνατε τι είναι αυτό που τρώτε; πώς θα το καταλαβαίνατε; Ακούμε τις ιδέες και τις απόψεις των παιδιών. Συζητάμε για την αίσθηση της γεύσης.  3. Αναφερόμαστε σε κάποια από τα υλικά που συναντήσαμε στο χωριό με τις μυρωδιές και ρωτάμε τα παιδιά αν θα τα δοκίμαζαν (π.χ. ξύδι, λεμόνι, πορτοκάλι, κανέλα) τι γεύση θα είχαν και γιατί.  4. Ρωτάμε τα παιδιά αν όλα / όλες οι τροφές έχουν την ίδια γεύση, ποιες γεύσεις διακρίνουν, ποιες τροφές συνδέονται με τις γεύσεις κλπ. Τα παιδιά αναφέρονται σε διάφορες τροφές όπως π.χ. καραμέλα - γλυκό, πατατάκια - αλμυρό, μαύρη σοκολάτα – πικρό, λεμόνι – ξινό. Ανταλλάζουμε απόψεις και γευστικές εμπειρίες.  5. Φτάνει στην τάξη μας ένα σκεπασμένο πανέρι με ένα γράμμα. Είναι από τους μικροσκοπικούς κατοίκους του μυρωδάτου χωριού οι οποίοι μας ευχαριστούν που επισκεφτήκαμε το χωριό τους και μας επιβραβεύουν που ανακαλύψαμε τις μυρωδιές των σπιτιών τους. Για αυτό το λόγο μας στέλνουν κάποια τρόφιμα για να κάνουμε με αυτά πικ νικ στο δάσος. Βλέπουμε ότι το πανέρι έχει εικόνες με τρόφιμα (ή αληθινά τρόφιμα), τα βγάζουμε και τα αναγνωρίζουμε. Θέτουμε ερωτήσεις στα παιδιά για τα συγκεκριμένα τρόφιμα: όταν τρώτε λεμόνι, το λεμόνι πώς είναι; όταν τρώτε σοκολάτα;… κ.ο.κ.  6. Δείχνουμε φωτογραφίες από εκφράσεις ανθρώπων (π.χ. ευχαρίστηση, αηδία κλπ). Τα παιδιά τις παρατηρούν και προσπαθούν να ερμηνεύσουν τις εκφράσεις. Καλούμε τα παιδιά να προσπαθήσουν να συνδυάσουν τις τροφές από το πανέρι με τις διάφορες εκφράσεις (π.χ. αν έτρωγες ξινό πώς θα έκανες;) και να διαλέγουν μία φωτογραφία με έκφραση και μία εικόνα ή τροφή τεκμηριώνοντας την επιλογή τους ή να βάλουν κάτω από μία έκφραση τις εικόνες με τις τροφές.  7. Τα παιδιά συμπληρώνουν ένα φύλλο εργασίας ανοιχτού τύπου ζωγραφίζοντας είτε διάφορα τρόφιμα από κάθε κατηγορία (ξινό, αλμυρό, γλυκό, πικρό), είτε τρόφιμα από κάθε κατηγορία έκφρασης (ευχαρίστηση αηδία κ.α.). Μπορούν να εργαστούν σε δύο ομάδες, μία ομάδα ζωγραφίζοντας τρόφιμα χωρισμένα σε γεύσεις και η άλλη χωρισμένα σε εκφράσεις. Τα παιδιά παρουσιάζουν τις ζωγραφιές τους στην ολομέλεια και εξηγούν.  8. Στο τέλος παίρνουμε το πανέρι και ξεκινάμε να πάμε στο δάσος όπου κάνουμε πικ νικ τρώγοντας τα τρόφιμα και επιβεβαιώνοντας τις διάφορες γεύσεις. | ΠΩΣ ΒΛΕΠΩ ΤΟ ΔΑΣΟΣ  Βήματα / στάδια:  1. Λέμε στα παιδιά ότι είναι νύχτα και τα ρωτάμε αν μπορούμε να «πάμε» στο δάσος. Τα παιδιά εκφράζουν τις απόψεις τους και τις τεκμηριώνουν.  2. Ζητάμε από τα παιδιά να σκεφτούν / να φανταστούν μια εικόνα από το δάσος και να μας αναφέρουν ένα – δύο στοιχεία.  3. Έχουμε εικόνες με έργα τέχνης – πίνακες με θέμα το δάσος. Τα παιδιά σε δυάδες παίρνουν μια εικόνα και την παρατηρούν. Μετά από λίγο τα ζευγάρια ενώνονται και δημιουργούνται ομάδες των 4 παιδιών. Τώρα τα παιδιά σε κάθε ομάδα παρατηρούν τις δύο εικόνες και εντοπίζουν ομοιότητες και διαφορές. Κάθε ομάδα παρουσιάζει τα αποτελέσματά της στην παρεούλα.  4. Ανταλλάζουμε απόψεις για τις παραπάνω καταστάσεις:  -γιατί είπατε ότι δεν μπορούμε να πάμε στο δάσος τη νύχτα; τι δεν μπορούμε να κάνουμε; γιατί; -όταν σκεφτήκατε / φανταστήκατε μια εικόνα του δάσους που βρισκόταν αυτή; με ποιο τρόπο την είδατε;  -με ποιο τρόπο / πώς παρατηρήσατε τους πίνακες ζωγραφικής; πώς εντοπίσατε τις διαφορές;  -τελικά τι μας βοηθάει να παρατηρούμε το περιβάλλον γύρω μας; τι βλέπουμε με τα μάτια μας; πως ονομάζεται αυτή η αίσθηση; γιατί μας είναι χρήσιμη;  -τι σας αρέσει να βλέπετε περισσότερο;  5. Παίζουμε διάφορα παιχνίδια όπως:  -Τα αντικείμενα από την προηγούμενη δραστηριότητα (αφής), τα τοποθετούμε πάνω σε ένα χαρτόνι και παροτρύνουμε τα παιδιά να τα παρατηρήσουν με προσοχή. Στη συνέχεια τα σκεπάζουμε, τα παιδιά κλείνουν τα μάτια και εμείς αφαιρούμε ένα-δύο αντικείμενα. Τα παιδιά ανοίγουν τα μάτια, ξεσκεπάζουμε τα αντικείμενα και τα παιδιά καλούνται να και βρουν ποια αντικείμενα λείπουν. Το παιχνίδι μπορεί να συνεχιστεί σε ομάδες.  -Παίζουμε την τυφλόμυγα  -Παρατηρούμε μια εικόνα και συμπληρώνουμε κάποιο στοιχείο που λείπει ή σχηματίζουμε την εικόνα συνδέοντας τα κομμάτια της, σαν παζλ.  -Δείχνουμε πολλές μικρές εικόνες και ζητάμε από τα παιδιά να εντοπίσουν σε ποια από αυτές φαίνεται π.χ. μια αρκούδα, ένας λαγός, ένας άνθρωπος κλπ. Τα παιδιά μπορούν να χρησιμοποιήσουν μεγεθυντικούς φακούς. | ΤΟ ΣΩΜΑ ΜΑΣ & ΟΙ ΑΙΣΘΗΣΕΙΣ ΜΑΣ ΜΕΣΑ ΑΠΟ ΠΑΡΑΜΥΘΙΑ, ΤΡΑΓΟΥΔΙΑ ΚΑΙ ΧΟΡΟΥΣ  Ιδέες για δράσεις:  1. Διαβάζουμε ένα παραμύθι (μπορούμε να επιλέξουμε μαζί με τα παιδιά) ή παρακολουθούμε ένα ψηφιακό παραμύθι το οποίο επενδύουμε ή αναπαριστούμε με τις αισθήσεις μας (π.χ. συνοδεύουμε με ήχους ή αναγνωρίζουμε ήχους – κοιτάμε και βοηθάμε τον ήρωα να βρει κάτι – μαντεύουμε τι γεύση έχει αυτό που τρώνε ή προτείνουμε γεύσεις/τροφές κλπ)  2. Μαθαίνουμε το παιδικό τραγούδι «5 Αισθήσεις» (<https://youtu.be/myUdPgH6yHE>) ακολουθώντας τα εξής βήματα:  -ακρόαση τραγουδιού (1-2 φορές)  -πληροφορίες για το τραγούδι  -απαγγελία στίχων  -ανταλλαγή απόψεων για τα λόγια του τραγουδιού, το λεξιλόγιο και τη σημασία τους  -ακρόαση με συνοδεία μουσικών οργάνων ή με ρυθμικά παλαμάκια  -σταδιακή εκμάθηση φράση - φράση  -τραγουδάμε όλοι μαζί ή εναλλάξ τους στίχους ή συμπληρώνουμε τα λόγια ακούγοντας τους στίχους  -τραγουδάμε ακολουθώντας τη μελωδία με τη βοήθεια μαέστρου  -ακούμε το τραγούδι και παίζουμε, χορεύουμε ή ζωγραφίζουμε.  3. Παρατηρούμε ο ένας τον άλλον, εντοπίζουμε τα κοινά ή διαφορετικά χαρακτηριστικά μας (π.χ. χρώμα ματιών μαλλιών, μεγαλύτερα – μικρότερα χέρια κλπ). Ανταλλάζουμε απόψεις για τα στοιχεία που μας κάνουν μοναδικούς και μαθαίνουμε το τραγούδι «εγώ είμαι εγώ» (<https://youtu.be/Oz9xxiNtxrk>) ακολουθώντας την παραπάνω διαδικασία. |

Επιπλέον δραστηριότητες για τα μέρη του σώματος και τις αισθήσεις:

- Πώς χρησιμοποιώ τα μέλη του σώματός μου; Πως χρησιμοποιώ τα χέρια μου; Πώς χρησιμοποιώ τα πόδια μου; Τι κάνω με αυτά; Παίζουμε παιχνίδια μόνο με τα χέρια ή μόνο με τα πόδια. Καταγράφουμε κινήσεις που κάνουμε με τα πόδια και τα χέρια. Παίζουμε παιχνίδια σαν το twist όπου ακουμπούμε το/α πόδι/α ή το/α χέρι/α μας στους χρωματιστούς κύκλους ανάλογα με τις οδηγίες.

- Συζητάμε τι μπορούμε να κάνουμε με τα χέρια μας και τι πιστεύουν τα παιδιά ότι δεν πρέπει να κάνουμε και γιατί. Καταγράφουμε τις ιδέες των παιδιών. Τα παιδιά συμπληρώνουν ένα ανοιχτό φύλλο εργασίας: τα παιδιά ζωγραφίζουν κάτι χρήσιμο ή/και ευχάριστο που μπορούμε να κάνουμε με τα χέρια μας. Ακούμε και μαθαίνουμε το το τραγούδι των Locomondo «Χέρια σαν κι αυτά», παρατηρώντας τις σχετικές εικόνες (<https://youtu.be/IFnv9vxubYc>). Συζητάμε για τα λόγια, τις εικόνες και οδηγούμαστε σε διαπιστώσεις και συμπεράσματα.

- Μαθαίνουμε ένα μικρό ποιηματάκι το οποίο επαναλαμβάνουμε με κινήσεις δείχνοντας δηλαδή τα μέρη τους σώματός μας: «Έχω μάτια για να βλέπω, δυο αφτιά για να ακούω, έχω στόμα να μιλώ, μία μύτη να μυρίζω, δύο χέρια για να αγγίζω, πόδια για να περπατώ. Έχω σώμα δυνατό!». Επινοούμε διάφορες παραλλαγές όπως π.χ. τα παιδιά να συμπληρώνουν τους στίχους (π.χ. …να μυρίζω το λουλούδι, να αγγίζω το χέρι της μαμμάς κλπ).

- Για τα μάτια και την όραση: αξιοποιούμε τα παραμύθια «Ένα λιοντάρι με γυαλιά» (συγγρ. Κυρίτση – Τζιώτη Ιωάννα, εκδ. Παρρησία) & «Η καμηλοπάρδαλη που δεν έβλεπε καλά» (συγγρ. Τσορώνη - Γεωργιάδη Γιολάντα, εκδ. Σαββάλας). Παίζουμε το παιχνίδι «βλέπω κάτι που δεν βλέπεις…» περιγράφοντας αντικείμενα από το περιβάλλον έτσι ώστε οι άλλοι να καταλάβουν για ποιο αντικείμενο πρόκειται. Περιγράφουμε την τάξη μας, το σχολείο, τη γειτονιά μας.

- Για τον ήχο και την αίσθηση της ακοής: παίζουμε τα παιχνίδια μουσικές καρέκλες, μάντεψε ποιος μιλάει ή μάντεψε ποιο μουσικό όργανο ακούγεται

- Για τα χέρια και την αίσθηση της αφής: πλάθουμε με διάφορα υλικά (γύψο, πλαστελίνη κ.α.), δημιουργούμε έργα δίνοντας διάφορες μορφές, ανταλλάζουμε ιδέες για την υφή των υλικών και τον τρόπο που μπορούμε να τα επεξεργαστούμε με τα χέρια μας. Δημιουργούμε τα αποτυπώματα μας με διάφορα υλικά. Επίσης τα παιδιά μέσω της αφής καλούνται να αναγνωρίσουν επίπεδα σχήματα, στερεά κ.α. όπως ίχνη ζώων

- Αξιοποιούμε βίντεο και εποπτικό υλικό για προβληματισμό και ανταλλαγή απόψεων σχετικά με τυφλούς, ανάπηρους κλπ. Ποιες αισθήσεις χρησιμοποιούν; Πώς τους βοηθούν; Προσπαθούμε να διανύσουμε μια απόσταση χωρίς να βλέπουμε, να ζωγραφίσουμε χωρίς χέρια κ.ο.κ.